钦定古今图书集成/明伦汇编/官常典/第104卷 > 《为广阳王渊上书》前人
## 钦定古今图书集成/明伦汇编/官常典/第104卷 > 《为广阳王渊上书》前人

“往者元义执权，移天徙日，而徽托附，无翼而飞。今大
明反政，任寄唯重，以徽褊心，御臣切骨。臣以疏滞，远
离京辇，被其构阻，无所不为。然臣昔不在其后，自此
以来，翻成陵谷。徽遂一岁八迁，位居宰相，臣乃积年
淹滞，有功不录。自徽执政以来，非但抑臣而已，北征
之勋，皆被拥塞，将士告捷，终无片赏。虽为表请，多不”
蒙遂。前留元标，据于盛乐，后被重围，析骸易子，倒悬
一隅，婴城二载。贼散之后，依阶乞官，徽乃盘退，不允
所请。而徐州下邳戍主贾勋，法僧叛后，暂被围逼，固
守之勋，比之未重，乃立得州，即授开国，天下之事，其
流一也。功同赏异，不平谓何！又骠骑李崇北征之日，
启募八州之人，听用关西之格。及臣在后，依此科赏。
复言“北道征者，不得同于关西。定襄陵庙之至重，平
城守国之要镇，若计北而论功，亦何负于秦楚。”但以
嫉臣之故，便欲望风排抑，然其当途以来，何直退勋
而已。但是随臣征者，即便为所嫉。统军袁叔和曾经
省诉，徽初言有理，又闻北征隶臣为统，应时变色，复
令臣兄子仲显异端“讼臣，缉缉翩翩，谋相诽谤，言臣
恶者，接以恩颜；称臣善者，即被嫌责。甄琛曾理臣屈，
乃视之若仇雠；徐纥颇言臣短，即待之如亲戚。又骠
骑长史祖莹，昔在军中，妄增首级，矫乱戎行，蠹害军
府，获罪有司，避命山泽，直以谤臣之故，徽乃还雪其
罪。臣府司马刘敬，比送降人，既到定州，翻然背叛，贼

州之人，乞臣为刺史，徽乃斐然言不可测。及降户结
谋，臣频表启，徽乃因执言此事。及向定州，远彼奸恶，
又复论臣将有异志。翻覆如此，欲相陷没，致令国朝
遽赐迁代，贼起之由，谁使然也。徽既优幸，任隆一世，
慕势之徒，于臣何有！是故馀人摄选，车马填门。及臣
居边，宾游罕至，臣近在北，虑其为梗，是以孜孜乞赴
京阙。属流人举斧，元戎垂翅，复从后命，自安无所，僶
俛先听，不敢辞事。及臣出都，行尘未灭，已闻在后，复
生异议。言臣将儿自随，证为可疑之兆。忽称此以构
乱。悠悠之人，复传音响，言“左军臣融、右军臣衍皆受
密敕，伺察臣事。”徽既用心如此，臣将何以自安？窃以
天步未夷，国艰犹梗，方伯之任，于斯为急。徽昔临蕃，
乃有人誉，及居端右，蔑尔无闻。今求出之为州，使得
申其利用，徽若外从所长，臣无内虑之切。脱蒙〈阙〉公
私幸甚。